
Проект!
Н А Р Е Д Б А

ЗА ОПРЕДЕЛЯНЕ ОБЕМА НА ЖИВОТНОВЪДНАТА ДЕЙНОСТ И МЕСТАТА ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ НА ТЕРИТОРИЯТА НА ОБЩИНА ДИМОВО
РАЗДЕЛ  І

ОБЩИ ПОЛОЖЕНИЯ

      Чл.1. (1) Тази Наредба урежда реда и условията за отглеждането на селскостопански животни за лични нужди и за промишлено отглеждане на територията на Община Димово, и осъществяването на контрол върху санитарно - хигиенното състояние в населените места. Наредбата не се отнася за отглеждане на домашни любимци.

(2) Контролът се състои в:

         1. Съгласуване местоположението и изграждането на лични стопанства;

         2. Определяне на допустимия брой животни за отглеждане в населените места;

         3. Спазване на изискванията за промишлено отглеждане на селскостопански животни;

         4. Спазване на санитарно - хигиенните изисквания, определени в нормативни актове;

         5. Осъществяване на превантивен контрол за незамърсяване на водите, въздуха, почвите и опазване на биоразнообразието;

         6. Спазване на изискванията при изграждане и разполагане на личните стопанства и тези за промишлено отглеждане на селскостопански животни в/и извън регулацията на населените места, съгласно Закона за устройство на територията.

         7. Съблюдаване за недопускане на дискомфорт на жителите на територията на Община Димово.

      Чл. 2. Отглеждането на домашни любимци, както и такива, отглеждани с развъдна цел, се извършва съгласно изискванията, разписани в Закона за ветеринарномедицинската дейност, Закона за защита на животните.
      Чл. 3. Отглеждането на пчелни семейства се извършва в съответствие с разпоредбите на Закона за пчеларството.
      Чл. 4. Разпоредбите на настоящата наредба са задължителни за всички физически и юридически лица, които живеят или временно пребивават на територията на Община Димово и упражняват дейност, свързана с отглеждане на селскостопански животни.

РАЗДЕЛ  ІІ

ПРАВА И ЗАДЪЛЖЕНИЯ НА КМЕТА НА ОБЩИНА ДИМОВО,

КМЕТОВЕТЕ НА КМЕТСТВА И КМЕТСКИТЕ НАМЕСТНИЦИ НА НАСЕЛЕНИТЕ МЕСТА ОТ ОБЩИНА ДИМОВО
       Чл. 5. Кметовете и кметските наместници са длъжни да:
1. за организиране на изпълнението на мерките за профилактика, ограничаване и ликвидиране на болестите по животните:
1а. организират изпълнението на разпоредените от Централния епизоотичен съвет и от комисиите по чл. 128, ал. 1 от ЗВМД мерки за ограничаване и ликвидиране на болести по животните;

1б. съдействат за организиране на периодични обучения на собственици и/или ползватели на животновъдни обекти, свързани с профилактика, ограничаване и ликвидиране на болести по животните и зоонози;

2. районират пасищата и водопоите в зависимост от епизоотичната обстановка, а при необходимост - забраняват използването им;

3. предприемат мерки за недопускане на животни в депата за отпадъци;

4. организират и предприемат действия за събиране и обезвреждане на умрелите безстопанствени животни съгласно изискванията на Регламент (ЕО) № 1069/2009;
5. организират определянето на терен за загробване на труповете на животни и предприемат действия за събиране и унищожаване на странични животински продукти извън обектите по чл. 259, ал. 1 и 2 от ЗВМД и инсталациите по чл. 259а от ЗВМД, в случаите, определени в чл. 19, параграф 1 от Регламент (ЕО) № 1069/2009;

6. предприемат мерки за недопускане използване на общински пасища и места за водопой от безстопанствени животни и животни, които не са идентифицирани и/или на които не са извършени мерките по програмата за профилактика, надзор, контрол и ликвидиране на болести по животните и зоонози;

7. предприемат мерки за недопускане на свободно движение на животни по улиците на населените места;

8. определят маршрута на движение на животните от животновъден обект и/или сборни стада по улиците на населените места.

9. осъществяват контрол за спазване на настоящата наредба.

                 10. поддържат и актуализират публичен регистър на домашните кучета, ловните кучета и кучетата, които придружават или охраняват селскостопански животни, които се придвижват към регистриран животновъден обект;

                 11. организират ежегодно в срок до 20 октомври извършването на инвентаризация на животните в животновъдните обекти - лични стопанства, и изготвят списък, който съдържа имената на собствениците на животни, броя, вида и категорията на животните от животновъдните обекти; в срок до 7 работни дни от извършване на инвентаризацията предават списъка на официалния ветеринарен лекар, отговарящ за съответната община, и го поставят на видно място.

     12. оказват съдействие на служителите от БАБХ при изпълнение на служебните им задължения.
        Чл. 6. При възникване на епизоотично огнище, освен задълженията по чл. 5, кметовете и кметските наместници оказват съдействие и подпомагат дейността на ветеринарните лекари по прилагане на мерките за ограничаване и ликвидиране на болестта, като:

1. актуализират списъка по чл. 5, т. 11;

2. организират дейностите по загробване на труповете на животните по реда на наредбата по чл. 259, ал. 3 от ЗВМД;

3. осигуряват транспорт и организират извозването на труповете на животните до терена за загробване;

4. под контрола на официален ветеринарен лекар организират изграждането и поддържането на дезинфекционни площадки на входовете/изходите на населените места, на чиято територия е констатирано епизоотичното огнище;

5. осигуряват помощен персонал и технически средства, необходими за изпълнение на мерките за ограничаване и ликвидиране на болестта по животните на съответната територия;

6. съвместно с органите на МВР ограничават достъпа на външни лица до населените места, на чиято територия е констатирано епизоотичното огнище;

7. забраняват провеждането на масови мероприятия в населените места, на чиято територия е констатирано епизоотичното огнище;

8. участват в комисиите по чл. 137, ал. 14 от ЗВМД.

РАЗДЕЛ  ІІІ

ОТГЛЕЖДАНЕ НА СЕЛСКОСТОПАНСКИ ЖИВОТНИ ЗА ЛИЧНИ НУЖДИ –

ПРАВА И ЗАДЪЛЖЕНИЯ

Чл. 7. (1) Допуска се отглеждането на селскостопански животни в лични стопанства на физически лица за лични нужди в поземлени имоти във всички населени места на територията на Община Димово, както следва:
 1. До два броя едри преживни животни (ЕПЖ) и приплодите им до12-месечна възраст;

             2. Десет броя дребни преживни (ДПЖ) с приплодите им до 9-месечна възраст;
             3. Три броя прасета за угояване, различни от свине майки и некастрирани нерези;

             4. Два броя еднокопитни и приплодите им до 12-месечна възраст;

             5. Десет възрастни зайци с приплодите им, но не повече от сто броя общо;

             6. Петдесет възрастни птици независимо от вида;

             7. Сто бройлера или подрастващи птици, независимо от вида.

(2) Обектите по ал. 1 следва да отговарят на следните изисквания: 

1. изградени са съгласно изискванията на нормативните документи за защита и хуманно отношение към селскостопанските животни;
2. снабдени са постоянно с вода за пиене от собствени и/или от обществени водоизточници като при свине и птици, отглеждани във фамилни и индустриални ферми, се осигурява питейна вода;

3. оградени са по начин, осигуряващ безопасността на обекта и здравното благополучие на животните, който не позволява свободен достъп на хора и други животни; около животновъдните обекти за отглеждане на свине в индустриална ферма за ограничаване на всякакъв контакт с диви свине се обособява:

а) буферна зона с отстояние не по-малко от 500 м от оградата на обекта до горски територии и обработваеми земеделски земи за добив на продукция, или

б) двойна ограда, състояща се от мрежа и електропастир, или

в) плътна ограда, която е метална или зидана;

4. имат обособени места и/или съоръжения за съхранение на фураж за изхранване на животните и постеля, като за птиците и свинете обособените места и/или съоръженията са покрити и заградени по начин, осигуряващ защита от диви птици и гризачи.
Чл. 8. Физическите и юридическите лица в населените места имат право:

(1) Да изграждат лични стопанства в обем на допустимия брой животни, съгласно чл. 7, ал. 1;

(2) Да отглеждат животни и птици за лични нужди в обекти, отговарящи на нуждите на съответния вид, съгласно Наредба 44/20.04.2006г. за ветеринарномедицинските изисквания към животновъдните обекти;
            Чл. 9. Физическите и юридическите лица в населените места на територията на Община Димово са длъжни да:

 (1) Спазват регламентирания брой животни, в границите на населените места, съгласно обема, посочен в чл. 7, ал. 1;
 (2) Предотвратяват и ограничават замърсяването на околната среда, в следствие отглеждането на животни, като осигуряват място за временно съхранение на оборския тор в собственото си или съсобствено дворно м ясто.
 (3) Опазват околната среда за сегашните и бъдещи поколения и защитата на здравето на хората. Площадките, на които ще се съхранява оборски тор и отпадъчните води от животновъдния обект, не трябва да създават възможности за отделяне на отровни и вредни емисии в атмосферния въздух, и проникване на същите в почвата и особено в подпочвените води.;
 (4) Да се грижат за здравето на животните си, предпазват ги от болка и страдание, не ги изоставят и ги отглеждат така, че да бъдат спазени всички условия за хуманно отношение към животните, съгласно условията, разписани в Закона за защита на животните и Закона за ветеринарномедицинска дейност;

 (5) Поддържат помещенията и прилежащите към тях дворове и терени чисти в добро ветеринарно-санитарно състояние;

 (6) Да извършват дезинфекция и дезинсекция на помещенията, както и дезакаризация и третиране за външни паразити на животните, които отглеждат;

 (7) Предоставят животните си за идентификация, имунизация и диагностични изследвания в съответните срокове;

 (8) Не замърсяват с животински отпадъци улиците, тротоарите и други места за обществено ползване;

 (9) Не допускат преминаването на еднокопитните впрегатни животни през населеното място без предпазни престилки;

           (10) Не извършват продажба на животни и добита продукция от тях на нерегламентирани пазари;

(11) Спазват разпоредбите на Закона за ветеринарномедицинската дейност при промяна на собствеността на животните (пътен лист издаден от ветеринарен специалист);
(12) Запазват комфорта на живот на жителите на населените места.

(13) Предприемат всички мерки за предотвратяване неконтролирано напускане на границите на имота от животните.

          Чл. 10. (1) Отглеждането на селскостопански животни и птици за лични нужди се извършва в ограден двор, в сгради и постройки, отговарящи на изискванията на Закона за устройство на територията;

(2) В населените места, където няма изградена канализация, заустването на отпадните води се извършва в изгребна яма или друго пречиствателно съоръжение, изградено в същия имот при спазване на нормативните изисквания.

(3) Собствениците на селскостопански животни осигуряват в своя двор съоръжения за временно съхранение на животинските отпадъци, съгласно Наредба 44/20.04.2006 г. за ветеринарномедицинските изисквания към животновъдните обекти.

(4) Не се допуска натрупването на оборски тор в постройките за отглеждане на животни и прилежащата към тях свободна дворна площ за разходка, като торовата маса ежедневно се събира в съоръженията по ал. 3 и същите периодично се почистват.

Чл. 11. Не се разрешава:

 (1) Отглеждането и придвижването на животни на територията на общината, ако същите не са идентифицирани, съгласно изискванията на Закона за ветеринаромедицинската дейност;

 (2) Влизането, преминаването и пашата на животни в земи с посеви, трайни или цветни насаждения, освен в случаите на собственост или учредено вещно право върху земята.

 (3) Влизането, преминаването и пашата на животни на пасища, мери и ливади, при липса на правни основания за това: 

    1. платена такса за общо ползване на пасища и ливади от общинския поземлен фонд;
    2. сключен договор с Община Димово за индивидуално ползване на пасища и ливади от общинския поземлен фонд;
 (4) Преминаването, престоя и пашата на селскостопански животни в обществени озеленени площи на жилищните територии, в това число всички паркове, градини, улично озеленяване, извънселищно озеленяване и паркове, гробищни паркове, спортни обекти, в междублоковите пространства, училища, детски градини и детски ясли и заведения за социални грижи;

 (5) Придвижването на селскостопански животни по улиците на населените места, освен ако няма друга възможност;

 (6) Изхвърлянето на торова маса в съдовете за събиране на битови отпадъци и върху площи общинска или държавна собственост в границите на населените места;

 (7) Замърсяване на обществени места и пътища с оборски тор, торова течност и животински екскременти;

 (8) Клането на животни и обработката на животински продукти на обществени места (по тротоарите, улиците, площадите, междублоковите пространства и др.);

 (9) Оставянето на животни без надзор, както и свободното им придвижване без придружител.

Чл. 12. Животинските трупове, продукти и отпадъци от животински произход се събират, транспортират, съхраняват, обработват, преработват или обезвреждат в съответствие с нормативните изисквания, по начин, който гарантира пълна безопасност за здравето на хората и животните и опазване на околната среда.
РАЗДЕЛ ІV

ОТГЛЕЖДАНЕ НА СЕЛСКОСТОПАНСКИ ЖИВОТНИ

СЪС СТОПАНСКА ЦЕЛ

Чл. 13. Отглеждането на селскостопански животни и птици със стопанска цел се извършва в обекти, регистрирани в Българската агенция по безопасност на храните по реда на чл. 137 от Закона за ветеринарномедицинската дейност.

Чл. 14. При отглеждане на селскостопански животни и птици със стопанска цел, собствениците на животновъдни обекти упражняват дейността си съобразно разпоредбите на Закона за ветеринарномедицинската дейност  и подзаконовите нормативни актове към него.

Чл. 15. При отглеждане на селскостопански животни и птици със стопанска цел собствениците на животновъдни обекти са длъжни да осигурят съоръжения за съхранение на животинските отпадъци, съгласно Наредба 44/20.04.2006 г. за ветеринарномедицинските изисквания към животновъдните обекти, както и да спазват принципите на добри земеделски практики.
Чл. 16. (1) Забранява се отглеждането на селскостопански животни в стопански постройки, в които не може да се осигурят санитарно-хигиенните, ветеринаромедицинските изисквания за отглеждане на съответния вид животни, не отговарят на нормативните изисквания за опазване на околната среда и които не са ригистрирани като животновъдни обекти по реда на Закона за ветеринаромедицинската дейност.

(2) Забранява се отглеждането на селскостопански животни в обекти, които са незаконни строежи по смисъла на ЗУТ или не се ползват по предназначение.
РАЗДЕЛ V

ЗАЩИТА И ХУМАННО ОТНОШЕНИЕ КЪМ ЖИВОТНИТЕ
Чл. 17. Животните се отглеждат и използват по начин, който съответства на тяхното развитие и предназначение и е съобразен с физиологичните им нужди и етологични особености. 

Чл. 18. Собствениците и пастирите на животни са длъжни :

 (1) Да се грижат за животните и да не ги изоставят.

 (2) Да осигуряват на всяко животно в зависимост от вида, възрастта и породата му: 

 1. Място за обитаване и условия, съобразени с нуждите му;

 2. Необходимото пространство и свобода на движение;

 3. Достатъчно количество храна и вода;

 4. Свободен достъп до местата за хранене и поене;

 5. Редовно профилактично ветеринарномедицинско обслужване и незабавно лечение при заболяване и нараняване;

 6. Подходящи съдове за хранене и поене, поставени по начин, който не позволява замърсяването им и намалява до минимум агресивната конкуренция между животните.

             7. Предприемат мерки за предотвратяване на бягство на животните от 

животновъдния обект, като по този начин предотвратяват нанасянето на щети на съседни имоти или пътно транспортни произшествия;

  8. Гледачите на животни проверяват най-малко един път дневно състоянието им. 

Чл. 19. Забранява се на собствениците и гледачите на селскостопански животни и птици: 

  (1) Причиняването на страх, нараняване, болка, страдание, стрес или смърт на животни, освен при клане или самозащита;
  (2) Подлагането на животни на натоварвания, които не са съобразени с анатомичните и физиологичните им особености;
              (3) Връзването на животни по начин, който им причинява болка, страдание или наранявания; 

  (4) Отглеждането на животни при постоянна тъмнина или постоянно вързани; 

  (5) Разхождането на диви животни по улиците, с цел търговия или представление;. 

  (6) Настаняването на едно и също място на несъвместими видове животни или на животни от един вид, когато това може да доведе до агресивност;
  (7) Ампутацията на опашката на едри и дребни преживни, свине и еднокопитни животни; 

  (8) Транспортирането на животни в превозни средства, при условия, причиняващи им болка, наранявания и страдания; 

  (9) По време на товарене, разтоварване и придвижване животните да бъдат блъскани, ритани, удряни, влачени.
РАЗДЕЛ VІ

КОНТРОЛ И АДМИНИСТРАТИВНОНАКАЗАТЕЛНИ РАЗПОРЕДБИ
Чл. 20. (1) Контролът по спазване на настоящата Наредба се извършва от Кмета на Община Димово или определени от него длъжностни лица. 

(2) С цел ефективност на осъществявания контрол по отношение спазване законодателството в сферата на отглеждане на селскостопански животни и птици, контролните органи имат право да извършват проверка в недвижими имоти, в които се отглеждат животни. В случай на отказ от страна на собственика на имота за извършване на проверка, се изисква съдействие на органите на РУ на МВР.
Чл. 21. Контролните органи по чл. 20 извършват проверки по сигнали и жалби от граждани за нарушения по смисъла на настоящата Наредба.
Чл. 22. (1) Нарушенията на разпоредбите на тази Наредба се констатират с констативен протокол, предписание с фиксиран срок за изпълнение или акт за установяване на извършено административно нарушение. Актовете за установяване на административно нарушение, предписанията и констативните протоколи се съставят от определени от Кмета на общината длъжностни лица.

(2) Установяването на административните нарушения, издаването на наказателни постановления, обжалването и изменението на същите се извършват по реда на Закона за административните нарушения и наказания. 

(3) Наказателните постановления се издават от Кмета на общината или упълномощено от него длъжностно лице. 

Чл. 23. (1) При нарушения по настоящата Наредба на виновните лица се налага административно наказание както следва:

1. За физически лица - глоба в размер от 50 до 100 лева, а при повторно нарушение от 200 до 500 лева;

2. За юридически лица и еднолични търговци - имуществена санкция в размер от 200 до 500 лева, а при повторно нарушение - имуществена санкция в размер от 1000 до 2000 лева;

            Чл. 24. (1) Нарушението е повторно, когато е извършено до една година от влизане в сила на наказателното постановление, с което нарушителят е наказан за нарушение от същия вид.

(2) Размерът на глобите се определя от наказващия орган, съобразно тежестта, поредността на нарушението и степента на виновност на нарушителя.

Чл. 25. Който не допусне длъжностно лице от контролните органи в подлежащите на контрол обекти или не предостави при поискване документи или информация с цел възпрепятстване на проверката, се наказва с глоба от 200 до 500 лева.
ДОПЪЛНИТЕЛНИ РАЗПОРЕДБИ
§.1. По смисъла на тази Наредба: 

1. „Животновъден обект” е всяко място, където временно или постоянно се отглеждат или настаняват животни, с изключение на ветеринарни клиники или  амбулатории;

2. „Птици“ са кокошки, бройлери, пуйки, патици и гъски.

3. „Селскостопански животни“ са едри преживни животни, дребни преживни животни, свине, еднокопитни животни, зайци, птици, риби и пчелни семейства, отглеждани и развъждани със селскостопанска цел за производство на животински продукти, други селскостопански цели или за работа.

4. „Собственик или ползвател на животновъден обект" е физическо или юридическо лице, което притежава документи, доказващи собствеността или правото на ползване на обекта.

5. „Лично стопанство“ е животновъден обект съгласно т. 47 от допълнителните разпоредби на Закона за животновъдството.
6. „Лични нужди“ е отглеждане на продуктивни животни в лични стопанства с цел добив на суровини и храни за лична употреба.

ЗАКЛЮЧИТЕЛНИ РАЗПОРЕДБИ
§. 1. Настоящата Наредбата се приема на основание чл. 21, ал. 2 във връзка чл. 21, ал. 1, т. 23 от ЗМСМА, във вр. с чл. 133, ал. 1 от Закона за ветеринарномедицинската дейност и Наредба № 44 от 20.04.2006 г. за ветеринаромедицинските изисквания към животновъдните обекти.
§. 2. Наредбата е приета с Решение №…………. по Протокол  №…………… …..на Общински съвет Димово.
